Xiana Lastra

**Xiana Lastra Pernas**, nada en Ferrol o 12 de novembro de 1983, é unha cantante e produtora musical galega.

## Traxectoria 
Xiana Lastra medrou en Caranza, un barrio obreiro da cidade de Ferrol, nun ambiente castelanizado, porén dentro dunha familia e comunidade onde o recoñecemento da cultura e a lingua galega estaban moi presentes. Dende moi nova formou parte do coro do colexio Manuel Masdías, *Grupo Ledicia*, con catro anos e ata os vinte e un. Comezou estudos de piano no ano 1993 no Conservatorio Profesional de Música de Ferrol e poucos anos despois tomou clases de técnica vocal e canto coa mezzosoprano María José Ladra González durante varios anos.

Estudou Xornalismo entre os anos 2001 e 2005 na Universidade de Santiago de Compostela, e no ano 2008 licenciouse en Comunicación Audiovisual na Universidade da Coruña. Coincidindo cos anos de estudo en xornalismo, integrouse no Orfeón Terra Nosa e tamén colaborou en varios grupos de música tradicional e brasileira como Árdelle o Eixo ou Odaiko Percussión Group.

Na súa formación inclúense estudos en informática para a prensa, a influencia da televisión española en Marrocos, a información radiofónica, xornalismo dixital ou o curso de iniciación as curtametraxes, impartido por Alfonso Zarauza.

Xiana Lastra é unha muller polifacética, que comezou a súa traxectoria no mundo do xornalismo, asemade a música ata chegar a produción audiovisual. no mesmo eido, entre 2008 e 2009. 

Nesta etapa fixo traballos de produción en programas como *Miraxes*, *Planeta Cine* e *Libro Aberto*, así como redacción, gravación, realización, deseño e posproducción. Foi axudante de produción na gala de entrega da Medalla de Galicia 2008 e responsable do guión e produción na gala *María Manuela. Habemos ir*, celebrada no Teatro Jofre de Ferrol, en decembro de 2008.

Integrouse na Asociación Pedagóxica Nova Escola Galega no ano 2009 coa que leva anos facendo traballos administrativos e de contabilidade, así como colaboracións na organizacións de cursos de formación para o profesorado. Tamén leva o control publicitario e de distribución da *Revista Galega de Educación*, participa na redacción dos artigos, deseño gráfico, elaboración de vídeo promocionais e a maquetación e deseño das portadas.

Durante o ano 2011 foi redactora de informativos na Televisión de Galicia, nas súas delegacións de Lugo, Ourense e A Coruña.

### Música 
Desde o ano 2008 comezou a dedicación á música dun xeito máis profesional. Participou en proxectos como Puntada sen fío, dous disco-libros: *A miña primeira Rosalía* (2013) e o *Meu primeiro Celso Emilio* (2014) sendo coautora co seu pai Xosé Lastra e como vocalista, xunto a María Manuela, Mini e Mero e unha gran banda de músicos do país entre os que se atopaban persoeiros coñecidos como Nani García, Xurxo Varela, Roberto Grandal, Simón García, Manuel e Pepe Dopico, Paco Barreiro, Pablo Sabio ou Nuria Lestegás.

Fundou en 2012, xunto a dous socios, Seispés Producións Creativas, unha produtora dedicada ao audiovisual, o deseño gráfico, a comunicación e a produción e promoción musical. Neste eido traballa de *manager* de grupos como A banda da Loba, Tanxugueiras, Monoulious DOP, Pesdelán ou MJ Pérez entre outros.

É a vocalista de A banda da Loba, dende a súa creación no ano 2016, ademais de compositora. A filosofía da banda, levando da man a música e a poesía, ten como un dos seus principais obxectivos levar a poesía a máis xente e sobre todo á xente nova. Por iso cada ano procuran facer algunha actividade que entre nos centros educativos para achegar a música e poesía galegas tanto clásica como da modernidade. 

Desde 2019 preside a Asociación Músicas Ao Vivo, entidade de referencia en Galicia na defensa dos dereitos do colectivo. 

Lastra é profesora de música e participa en conferencias, cursos, obradoiros e xornadas relacionadas coa temática.

## Outros traballos 
*2007. Traballos de dirección, produción, gravación, realización e edición do docu-reportaxe *Tempo de teatro*, emitido en Correo TV dentro do programa cultural Vía Láctea.
*2008. Traballos de dirección, produción, gravación, realización e edición do documental *Ferrol: cidade da ilustración* (Traballo fin de carreira realizado xunto a Elena Mareque)
*2010. Codirección xunto Adrián Gómez da curtametraxe *Café só*.

## Notas